**Tájékoztató a túlfizetés visszaigénylésével, átvezetésével kapcsolatos eljárásról**

Ha az adózó fizetési kötelezettségénél nagyobb összegű adót fizetett be, illetve visszamenőlegesen adójóváírásra, törlésre került sor, vagy adózó téves befizetést teljesített, túlfizetése keletkezik az adott adófolyószámlán. A túlfizetés összegét az adóhatóság kérelemre az adózó, a tartozás megfizetésére kötelezett személy által megjelölt adónemre, fizetési kötelezettségre számolja el. Ha az adózónak adótartozása nincs, és bevallási kötelezettségeinek eleget tett, rendelkezhet a fennmaradó összeg visszatérítéséről.

1. **Milyen formában és módon kérhetem a túlfizetésem rendezését?**

Az **adó-visszaigénylést**, vagy az **átvezetést** az önkormányzati adóhatóságnál erre a célra rendszeresített nyomtatványokon teheti meg az adózó („ÁNYK” űrlapon elektronikusan, illetve a www.szentendre.hu oldalról letölthető „DOC” formátumú űrlapon elektronikus formában, ePapíron, valamint a „DOC” formátumú űrlapon postai úton levélben, vagy személyesen az ügyfélszolgálaton).

A gazdálkodó szervezetek elektronikus kapcsolattartásra kötelezettek, ezért kérelmüket kizárólag elektronikus úton nyújthatják be!

* Kiutalási kérelem az adószámlán mutatkozó túlfizetés rendezéséhez
* Átvezetési kérelem az adószámlán mutatkozó túlfizetés rendezéséhez

*A túlfizetés visszaigénylésének feltétele az adózó nyilatkozata arra vonatkozóan, hogy más adóhatóságnál (NAV, más önkormányzati adóhatóság) nem áll fenn köztartozása. Köztartozás fennállása esetén az adózó részére nem teljesíthető a kiutalás.*

1. **Mikor rendelkezhetek a túlfizetésem visszatérítéséről?**

Ha az adózónak adótartozása nincs, és bevallási kötelezettségeinek eleget tett, rendelkezhet a fennmaradó összeg visszatérítéséről.

Az adóhatóság a fennmaradó összeget csak akkor térítheti vissza, ha a befizetőnek nincs általa nyilvántartott, adók módjára behajtandó köztartozása.

1. **Mi történik akkor, ha a túlfizetés visszaigénylésekor más adónemben tartozásom, vagy más adóhatóságnál köztartozásom van?**

Az önkormányzati adóhatóság az általa felülvizsgált, az adózót megillető költségvetési támogatást (adó-visszaigénylést, adó-visszatérítést), az általa nyilvántartott adótartozás, adók módjára behajtandó köztartozás, az adózó nyilatkozatában vagy más adóhatóság megkeresésében közölt - más adóhatóságot megillető - tartozás összegéig visszatarthatja, és ezzel ennek erejéig a tartozás megfizetettnek minősül.

Az adózó a túlfizetés igénylésekor az önkormányzati adóhatóságnál az erre a célra rendszeresített nyomtatványon nyilatkozik arról, hogy a nyilatkozat időpontjában más adóhatóságnál van-e esedékessé vált tartozása, és az milyen összegű.

1. **Hova kérhetem a túlfizetés kiutalását?**

A túlfizetés kiutalását a magánszemély adózó kérheti bankszámlájára vagy lakcímére.

A gazdálkodó szervezetek pénzforgalmi számla nyitására kötelezettek, a visszajáró részére csak a bejelentett pénzforgalmi számlájukra teljesíthető a kiutalás.

1. **Ki nyújthatja be a túlfizetés rendezéséhez kapcsolódó nyomtatványt?**

Az adózó, vagy az adózó törvényes képviselője, vagy adózó meghatalmazottja. Meghatalmazott eljárásához (amennyiben az adóhatóságnál korábban nem bejelentett állandó meghatalmazott) a meghatalmazás csatolása is szükséges.

1. **Illetékköteles az eljárás?**

A túlfizetéssel kapcsolatos eljárás az ügyfél/adózó számára díj, illeték és költségmentes.

1. **Mennyi idő alatt bírálják el a kérelmemet?**

A költségvetési támogatást az igény (bevallás) beérkezésének napjától, de legkorábban az esedékességtől számított harminc napon belül kell kiutalni.

1. **Hogyan értesülök a döntésről?**

A kérelem teljesítése esetén a túlfizetés kiutalásáról döntés (határozat, végzés) nem készül.

Az adózó - a törvényi előírásoknak megfelelően - folyószámla egyenleg keretében értesül az aktuális egyenlegéről.

A visszatartásról az adózót az adóhatóság végzéssel értesíti.

Az adózó nyilatkozatában feltüntetett tartozásra gyakorolt visszatartás esetében az adóhatóság a végzés mellőzésével, írásban értesíti az adózót a visszatartás tényéről.

1. **Mi történik a túlfizetésemmel, ha annak visszatérítéséről nem rendelkezem?**

Rendelkezés hiányában az adóhatóság a túlfizetést a később esedékes adó kiegyenlítésére számolja el.

A túlfizetés visszaigényléséhez való jog elévülését követően az adóhatóság a túlfizetés összegét az általa nyilvántartott, az adózót, a tartozás megfizetésére kötelezett személyt terhelő más tartozásra számolja el, vagy tartozás hiányában azt hivatalból törli.